የባሕር ዳር ውበት ባለውለታው አዛውንት አስታዋሽ አገኙ፡፡
ባሕር ዳር፡ የካቲት 12/2012 ዓ.ም (አብመድ) ባሕር ዳርን የዘንባባ ካባ ያጎናጸፏት አቶ ዋሴ አካሉ የሁለት ክፍል ቤቶችን ቁልፍ ተረክበዋል፡፡ባሕር ዳር ከተማን ስናሰታውስ ቀድሞ በአዕምሯችን ድቅን የሚለው ውበቷ ነው፡፡ ሥለ ባሕር ዳር ከተማ ውበት ሲወሳ ደግሞ በከተማዋ መንገዶች ግራና ቀኝ በሥርዓት ተሰድረው ልዩ ገጽታ ያጎናጸፏት ዘንባባዎቿን ማስታወስ ግድ ይላል፡፡ ዘንባባዎቿ ሁሌም በናፍቆት እንድትታይ ያደርጓታል፡፡ ጣናን ከትረሷ፣ አባይን ከወገቧ አድርጋ ብታሸበርቅም ባሕር ዳር ዘንባባዎቿን ካላጎፈረች ውበቷ ምሉዕ አይሆንም፡፡ከዚህ ሁሉ ውበት በስተጀርባ ደግሞ አንድ አዛውንት አሉ፤ የባሕር ዳር ነዋሪው አቶ ዋሴ አካሉ፡፡ የ95 ዓመቱ የዕድሜ ባለጸጋ የባሕር ዳር ከተማ ውበት ባለውለታ ናቸው፤ በልዩ መገለጫ ዘንባባዎቿ ከተማዋን አረንጓዴ ካባ አጎናጽፈው ከማስዋብ ባለፈ ለነዋሪዎቿ የእስትንፋስን ምንጭም ሆነዋልና፡፡ አቶ ዋሴ ጡረታ እስከወጡበት ጊዜ ድረስ በመንግሥት ሥራ አገልግለዋል፡፡ ለባሕር ዳር የዘንባባ መጎናጸፊያ የደረቡላትም በከተማው የጽዳት እና ውበት ሠራተኛ በነበሩበት ወቅት ነው፡፡ጊዜውም ደግሞ ጥቅምት 01/1949 ዓ.ም ነበር፤ የዛሬ 63 ዓመት፡፡ በወቅቱ የከተማ አስተዳደሩ የዘንባባ ችግኞችን ከአስመራ ሲያስመጣ አቶ ዋሴ 50 ሠራተኞችን በማስተባበር፣ አብረው በመትከል እና በመንከባከብ ከፍተኛውን ድርሻ ተወጥተዋል፡፡